
L'ORIGEN DE LA NOSTRA CIUTAT 

L’HOSPITAL DE LA TORRE BLANCA
Sembla que a la nostra ciutat hi va haver un hospital molt antic a l’inici del segle XIII en uns terrenys anomenats de la Torre Blanca (1).
Al voltant de l’hospital s’hi va anar formant un nucli de cases. A aquest poblament se l’anomenava Provençana, nom que provenia de la parròquia de Santa Eulàlia de Provençana(2). Aquesta parròquia es va construir abans que l’hospital.
L’hospital era petit, potser per això se’l coneixia amb el diminutiu de “l’hospitalet”.
Servia de refugi a un gran nombre de viatgers que anaven a Barcelona. Tots havien de travessar el riu Llobregat. De vegades se’ls feia fosc. I quan es feia fosc, Barcelona tancava les portes de la muralla. Per no passar la nit sota els estels, amb el perill de trobar llops i bandolers, buscaven refugi a l’hospital.
En aquell temps també hi havia moltes epidèmies i malalties que provocaven pobresa i necessitats. L’hospital no només atenia malalts sinó que també ajudava les persones pobres.
Al principi de tot s’encarregaven  d’aquest hospital un matrimoni. Ell recollia diners per a l’hospital  i ella atenia els pobres i els viatgers. 
Al segle XIV es va reconstruir l’hospital i es dedicava només a atendre els malalts. Se’n feia càrrec una sola persona que tenia un ase que li servia per al transport de la llenya i dels malalts.
Així doncs, el nom de la ciutat fa referència a l’acolliment. I la veritat és que actualment a l’Hospitalet conviuen persones de diferent procedència que han fet i
fan el que és avui la nostra ciutat. És per això que a la Rambla Just Oliveras hi ha una estàtua amb el nom de l’ Acollidora.
(1) Carrer Barcelona/carrer Xipreret (barri del centre). Actualment hi ha un edifici anomenat l’Harmonia.
(2) Carretera de Santa Eulàlia / carrer Amadeu Torner (barri de Santa Eulàlia). Actualment hi ha la mateixa església reformada.


COMPRENSIÓ LECTORA

[bookmark: _gjdgxs]1.- D’on prové el nom de la  nostra ciutat?


2.- Què hi havia als terrenys de la Torre Blanca?  A quin barri es trobaven?


3.- Quins anys entren dins del segle XIII?

4.- Els terrenys que envoltaven l’hospital, s’anomenaven “Provençana”. Per què?


5.- Quina va ser la primera utilitat de l’hospital?
a) Era un lloc per a cuidar gent malalta
b) Era un lloc per a cuidar i ajudar gent malalta i necessitada
c) Era un lloc per a resar 

7.- Creus que la nostra ciutat segueix sent  una ciutat acollidora? Per què?

